Verdagte kritiek ná hy probeer ontsnapDie skag. Foto: Verskaf. ŉ 40-jarige man wat tereg staan op ŉ aanklag van roof is in ŉ kritieke toestand nadat hy twee verdiepings ver in ŉ hysbakskag afgeval het. Ineke van Huyssteen, woordvoerder van ER24, het gesê die voorval het Dinsdagmiddag by die Wynberg-landdroshof in Kaapstad plaasgevind. “Toe paramedici omstreeks 17:00 by die toneel aankom het hulle die man onder in die skag aangetref,” het Van Huyssteen gesê. Volgens haar het paramedici by die leer wat aan muur vasgebout is afgeklim om die man te bereik. Die man was in ŉ kritieke toestand. Lt.kol. Andre Traut, woordvoerder van die polisie, het gesê die man was in aanhouding en sou Dinsdag in die hof verskyn op aanklag van roof. “Tydens sy poging om te ontsnap het hy in die skag afgeval,” het Traut gesê. Van Huyssteen het gesê die brandweer se reddingspan, die metro-nooddienste asook hul paramedici het saamgewerk om die man in ’n ambulans te kry en hom saam met ’n polisievoertuig na die Groote Schuur-hospitaal te vervoer vir verdere mediese behandeling. Traut het bevestig die man is onder polisiebewaking in die hospitaal opgeneem.